AIŠKINAMASIS RAŠTAS

Dėl prašymo perduoti valstybinės žemės sklypus valdyti patikėjimo teise

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) suformavo du kitos paskirties valstybinės žemės sklypus Molėtų mieste ir numatė, kad šiuose sklypuose gali būti vykdoma ūkinė komercinė veikla. 2017 metais Nacionalinės žemės tarnybos prie Žemės ūkio ministerijos Molėtų skyriui buvo pateiktas prašymas parduoti aukcione žemės sklypą, esantį Molėtų mieste, Melioratorių g. 18C. Žemės sklypas nebuvo nupirktas. Administracija, siekdama suformuotus žemės sklypus padaryti patrauklesniais verslo investuotojams, Lietuvos Respublikos vidaus reikalų ministerijai pateikė projektinį pasiūlymą „Verslui svarbios inžinerinės infrastruktūros sukūrimas Molėtų miesto apleistose teritorijose Melioratorių g. 20 ir 18C“ ir ketina teikti paraišką. Viena iš sąlygų teikiant paraišką – žemės sklypai turi būti perduoti Molėtų rajono savivaldybei valdyti patikėjimo teise.

Parengto tarybos sprendimo projekto tikslas – prašyti Nacionalinės žemės tarnybos prie Žemės ūkio ministerijos perduoti patikėjimo teise Molėtų rajono savivaldybei kitos paskirties 0,4886 ha ploto sklypą, esantį Molėtų mieste, Melioratorių g. 18C, ir 1,4160 ha ploto sklypą, esantį Molėtų mieste, Melioratorių g. 20, valstybinei funkcijai įgyvendinti ir vykdyti juose komunalinių inžinerinių tinklų tiesimą bei ūkinę komercinę veiklą. Žemės sklypų naudojimo būdas – komercinės paskirties objektų teritorijos.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 4 dalis;

Lietuvos Respublikos žemės įstatymo 7 straipsnio 2 dalies 1 punkto d ir f papunkčiai;

Valstybinės žemės sklypų perdavimo valdyti, naudoti ir disponuoti patikėjimo teise savivaldybėms taisyklių, patvirtintų Lietuvos Respublikos Vyriausybės 2002 m. rugsėjo 10 d. nutarimu Nr. 1418 „Dėl valstybinės žemės sklypų perdavimo valdyti, naudoti ir disponuoti jais patikėjimo teise savivaldybėms taisyklių patvirtinimo“, 6.2 papunktis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – priėmus sprendimą žemės sklypai būtų perduoti patikėjimo teise valdyti Molėtų rajono savivaldybei ir atsirastų galimybė teikti paraišką projektui „Verslui svarbios inžinerinės infrastruktūros sukūrimas Molėtų miesto apleistose teritorijose Melioratorių g. 20 ir 18C“.

Neigiamų pasekmių nenumatoma.

**4. Priemonės sprendimui įgyvendinti**

Raštu kreiptis į Nacionalinę žemės tarnybą prie Žemės ūkio ministerijos dėl žemės sklypų perdavimo.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.